ກອງປະຊຸມ ຜ່ານຮ່າງບົດສຶກສາຄວາມເປັນໄປໄດ້ ໃນການສ້າງຕັ້ງຕະຫຼາດໂທລະຄົມມະນາຄົມ ແຫ່ງດຽວຂອງອາຊຽນ
ກອງປະຊຸມ ຜ່ານຮ່າງບົດສຶກສາຄວາມເປັນໄປໄດ້ ໃນການສ້າງຕັ້ງຕະຫຼາດໂທລະຄົມມະນາຄົມແຫ່ງດຽວ ຂອງອາຊຽນ ຫຼື ASEAN Telecommunication Single Market ແມ່ນກອງປະຊຸມ ທີ່ມີການປຶກສາຫາລືກັນ ເພື່ອເຫັນດີເປັນເອກະພາບ ກ່ຽວກັບແຜນແມ່ບົດ ແລະ ແຜນການສ້າງຕັ້ງຕະຫຼາດໂທລະຄົມມະນາຄົມແຫ່ງດຽວຂອງອາຊຽນ ເຊິ່ງຕະຫຼາດໂທລະຄົມມະນາຄົມແຫ່ງດຽວຂອງອາຊຽນ ມີເປົ້າໝາຍໃນການເປັນຈຸດສຸມການພັດທະນາຄວາມອາດສາມາດຮອບດ້ານ ດ້ານໂທລະຄົມມະນາຄົມ (ນະໂຍບາຍ, ລະບຽບ, ຄຸນນະພາບການບໍລິການ, ລາຄາ, ຊັບພະຍອນມະນຸດດ້ານໂທລະຄົມ ແລະ ອື່ນໆ) ໃຫ້ເປັນສື່ກາງແຫ່ງດຽວ ຢ່າງພ້ອມພຽງກັນພາຍໃຕ້ປະຊາຄົມອາຊຽນ;
ລ້າສຸດ, ໄດ້ມີກອງປະຊຸມກະກຽມ ທີ່ຈັງວັດ ບາງກອກ, ປະເທດໄທ ໃນລະຫວ່າງວັນທີ 15-17/10/2017, ເພື່ອສະເໜີພິຈາລະນາຮັບຮອງຂັ້ນຕອນການຈັດຕັ້ງປະຕິບັດ ໃນກອງປະຊຸມ TELSOM/TELMIN ທີ່ຈະໄຂຂື້ນໃນຊ່ວງເດືອນ 11/2017 ທີ່ສຽມລຽບ, ປະເທດ ກຳປູເຈຍ. ເຊິ່ງທາງ ສປປ ລາວ ກໍ່ແມ່ນຕົວແທນກະຊວງໄປສະນີໂທລະຄົມມະນາຄົມ ແລະ ການສື່ສານ, ກົມເຕັກໂນໂລຊີການສື່ສານ ເຂົ້າຮ່ວມ.
ຈຸດປະສົງຂອງກອງປະຊຸມ ແມ່ນເພື່ອປຶກສາຫາລື ແລະ ຕົກລົງເຫັນດີເປັນເອກະພາບ ໃນການຮ່າງບົດສືກສາຄວາມເປັນໄປໄດ້, ແຜນແມ່ບົດ ແລະ ແຜນການສ້າງຕັ້ງຕະຫຼາດແຫ່ງດ່ຽວດ້ານໂທລະຄົມມະນາຄົມອາຊຽນ (ນຳສະເໜີໂດຍ ກອງເລຂາອາຊຽນ ແລະ ຊ່ຽວຊານຈາກອົດສະຕາລີ-ອັງກິດ) ໃນກອງປະຊຸມມີຕົວແທນຜູ້ເຂົ້າຮ່ວມຈາກ 10 ປະເທດອາຊຽນ ລວມທັງໝົດປະມານ 20 ທ່ານ, ຊຶ່ງມີການນໍາສະເໜີບົດສຶກສາ ການລິເລີ້ມແນວຄວາມຄິດຈັດຕັ້ງປະຕິບັດ ໂຄງການສ້າງຕະຫຼາດແຫ່ງດຽວດ້ານໂທລະຄົມມະນາຄົມອາຊຽນ ໂດຍການບັນຍາຍຂອງຊ່ຽວຊານຈາກບໍລິສັດ Incyte Consulting ປະເທດອົດສະຕາລີ.
ກອງປະຊຸມ ມີການຖາມ-ຕອບ ເຖິງທິດທາງ ແລະ ນະໂຍບາຍດ້ານຍຸດທະສາດ, ຂໍລິເລີ່ມຕ່າງໆ ຕະຫຼອດຮອດຫຼັກການໃນການຈັດຕັ້ງປະຕິບັດ ASEAN TSM ຂອງບັນດາປະເທດອາຊຽນ. ພ້ອມນັ້ນກໍ່ໄດ້ປຶກສາຫາລື ແລະ ປັບປຸງບົດສໍາຫຼວດ ຈາກການປະກອບຄໍາເຫັນຂອງປະເທດສະມາຊິກອາຊຽນ ເພື່ອໃຫ້ທາງກອງເລຂາອາຊຽນສັງລວມລາຍງານ ແລະ ຮັບຮອງການຈັດຕັ້ງປະຕິບັດແຜນງານດັ່ງກ່າວໃນກອງປະຊຸມ TELMIN ທີ່ຈະຈັດຂື້ນໃນເດືອນພະຈິກ 2017, ປະເທດກໍາປູເຈຍ.
ຜ່ານການປຶກສາຫາລືໃນກອງປະຊຸມ ກໍ່ໄດ້ສັງເກດເຫັນ ກາລະໂອກາດ ແລະ ສິ່ງທ້າທາຍ ຕໍ່ຂະແໜງການ ປທສ ໃນການເຂົ້າຮ່ວມ TSM, ໂດຍກົມເຕັກໂນໂລຊີການສື່ສານຂໍ້ມູນຂ່າວສານ ຕ້ອງໄດ້ສຸມໃສ່ການປະສານງານເພື່ອຮ່ວມມືລະດັບພາກພື້ນ ແລະ ວິເຄາະທິດທາງລວມດ້ານການເຊື່ອມໂຍງຕະຫຼາດ ເປັນຕົ້ນ ການກໍານົດອັດຕາຄ່າບໍລິການພາຍໃນ, ການແຂ່ງຂັນດ້ານການຕະຫຼາດ ສົມທົບກັບການວາງ ລະບຽບຫຼັກການ ແລະ ນິຕິກໍາຕ່າງໆໃນການຄຸ້ມຄອງ.
ແນວໃດກໍ່ຕາມທິດທາງການສ້າງລະບົບການເຊື່ອມໂຍງຕະຫຼາດໂທລະຄົມມະນາຄົມແຫ່ງດຽວ ຂອງອາຊຽນ ASEAN TSM ລວມມີການເຊື່ອມໂຍງແບບດີຈີຕອນ ແລະ ການນໍາໃຊ້ເຕັກໂນໂລຊີເຂົ້າມາຊ່ວຍການພັດທະນາເສດຖະກິດ-ສັງຄົມ ແລະ ການຫັນເປັນທັນສະໄໝເທື່ອລະກ້າວໃນຂົງເຂດການຮ່ວມມືພາກພື້ນ ແລະ ສາກົນ ແມ່ນມີຄວາມສໍາຄັນ ແລະ ເປັນບາດກ້າວໃໝ່, ເຊິ່ງ ສປປ ລາວ ຕ້ອງໄດ້ສືບຕໍຈັດຕັ້ງປະຕິບັດ ແຕ່ນີ້ຮອດປີ 2020.